text: শুক্রবার, ২২ এপ্রিল ২০২২, সকাল ০৯:৪৫
  ডেস্ক: বাংলাদেশ জুডিশিয়াল সার্ভিসের (বিজেএস) ১৪তম সহকারী জজ পরীক্ষার মেধাতালিকা প্রকাশ করা হয়েছে। এতে চমক দেখিয়েছে রাজশাহী বিশ্ববিদ্যালয়ের (রাবি) শিক্ষার্থীরা।
  গতবারের মত এবারেও বিজেএস পরীক্ষায় ১ম হয়েছেন রাবির শিক্ষার্থী। ১ম ছাড়াও ২য়, ৪র্থ, ও ৫ম হয়েছেন রাবিরই শিক্ষার্থী। তবে, রাবি থেকে এবার মোট কতজন শিক্ষার্থী বিজেএস পরীক্ষায় উত্তীর্ণ হয়েছেন, তা এখন পর্যন্ত জানা সম্ভব হয়নি।
  বৃহস্পতিবার (২১ এপ্রিল) বাংলাদেশ জুডিশিয়াল সার্ভিস কমিশন সচিবালয়ের ওয়েবসাইটে এ ফলাফল প্রকাশ করা হয়।
  ফলাফলে ১ম হয়েছেন রাবির আইন বিভাগের ৩৯ ব্যাচের শিক্ষার্থী সুমাইয়া নাসরিন শামা, ২য় জান্নাতুন নাঈম মিতু এবং ৪র্থ ঈশরাত জাহান আশা এবং ৫ম হয়েছেন ৩৭ তম ব্যাচের শিক্ষার্থী আতিয়া খাতুন।
  মেধাতালিকায় ২য় হওয়া জান্নাতুন নাঈম মিতু বলেন, 'প্রথমেই আল্লাহর কাছে শুকরিয়া। আমার মা -বাবা, আমার বিভাগের শিক্ষকরা আমাকে অনেক বেশী হেল্প করেছে। যখন যা লাগে সেই বিষয়ে দিকনির্দেশনা দিয়েছে। যার জন্য আমি এ পর্যন্ত আসতে পেরেছি। সেইসাথে আমার কয়েকজন বন্ধু রয়েছে তারাও আমাকে বিভিন্ন ভাবে সহযোগিতা করেছে। আমি সবার কাছেই কৃতজ্ঞতা প্রকাশ করছি।'
  এ বিষয়ে আইন বিভাগের সভাপতি অধ্যাপক হাসিবুল আলম প্রধান বলেন, 'আজকের দিনটি আমাদের আইন বিভাগের জন্য অশেষ এক আনন্দ ও গর্বের দিন। ১৪তম বিজেএস পরীক্ষায় (সহকারী জজ) আমাদের বিভাগের ৩৯ ব্যাচের তিন ছাত্রী সুমাইয়া নাসরিন শামা (১ম), জান্নাতুন নাঈম মিতু (২য়) এবং ইশরাত জাহান আশা (৪র্থ) প্রথম, দ্বিতীয় ও চতুর্থ স্থান অর্জন করেছে।'
  তিনি আরো বলেন, 'রাজশাহী বিশ্ববিদ্যালয়ের আইন বিভাগের অদম্য এই মেধাবী শিক্ষার্থীরা আবারো প্রমাণ করলো আমাদের ঐতিহ্যবাহী আইন বিভাগই সেরা। তোমাদের জন্য অনেক অনেক অভিনন্দন, শুভেচ্ছা ও ভালবাসা। আমাদের বিভাগের বিভিন্ন ব্যাচ থেকে আরো অনেকেই সহকারি জজ হিসেবে সুপারিশপ্রাপ্ত হয়েছে তাদেরকেও অভিনন্দন, শুভেচ্ছা ও ভালবাসা।'